Τροποποίηση από τη Γαλλία των υποχρεώσεων παροχής δημόσιας υπηρεσίας για τακτικές αεροπορικές γραμμές στο εσωτερικό της Γαλλίας

(2002/C 18/05)

(Κείμενο που παρουσιάζει ενδιαφέρον για τον ΕΟΧ)

1. Κατ' εφαρμογή των διατάξεων του άρθρου 4 παράγραφος 1 στοιχείο α) του κανονισμού (ΕΟΚ) αριθ. 2408/92 του Συμβουλίου, της 23ης Ιουλίου 1992, για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών, η Γαλλία αποφάσισε να τροποποιήσει τις τροποποιηθείσες υποχρεώσεις παροχής δημόσιας υπηρεσίας για τις τακτικές αεροπορικές γραμμές μεταξύ Agen (La Garenne) και Παρισιού (Orly), που δημοσιεύθηκαν στην Επίσημη Εφημερίδα των Ευρωπαϊκών Κοινοτήτων C 331 της 19ης Νοεμβρίου 1999.

2. Οι υποχρεώσεις παροχής δημόσιας υπηρεσίας είναι οι ακόλουθες:

Ελάχιστη συχνότητα

Εξαιρουμένων τεσσάρων εβδομάδων τον Αύγουστο και μιας εβδομάδας το Δεκέμβριο, τα δρομολόγια πρέπει να εκτελούνται με ελάχιστη συχνότητα:

- τρία ταξίδια μετ' επιστροφής, από Δευτέρα έως και Παρασκευή, 225 ημέρες ετησίως,

- ένα ταξίδι μετ' επιστροφής το βράδυ της Κυριακής, 45 φορές ετησίως.

Τα δρομολόγια πρέπει να εκτελούνται χωρίς ενδιάμεση στάση μεταξύ Agen (La Garenne) και Παρισιού (Orly).

Τύπος του χρησιμοποιούμενου αεροσκάφους και προσφερόμενη χωρητικότητα

Τα δρομολόγια πρέπει να εκτελούνται με αεροσκάφος υπό πίεση με στροβιλοπροωθητήρες ή στροβιλοκινητήρες, ελάχιστης χωρητικότητας τριάντα θέσεων.

Ωράρια

Τα ωράρια πρέπει να είναι διαμορφωμένα έτσι ώστε, εντός της εβδομάδας, να επιτρέπεται στους επιβάτες που ταξιδεύουν για λόγους εργασίας να πραγματοποιούν ένα ταξίδι μετ' επιστροφής εντός της ημέρας με αναχώρηση από το Agen (La Garenne) και με χρονικό περιθώριο τουλάχιστον οκτώ ωρών στο Παρίσι.

Επισημαίνεται ότι διατίθεται χρόνος χρήσης (slots) στον αερολιμένα του Παρισιού (Orly) για την εξυπηρέτηση της τακτικής σύνδεσης Παρίσι (Orly)-Agen (La Garenne), κατ' εφαρμογή του άρθρου 9 του κανονισμού (ΕΟΚ) αριθ. 95/93 του Συμβουλίου σχετικά με τους κοινούς κανόνες κατανομής του διαθέσιμου χρόνου χρήσης (slots) στους κοινοτικούς αερολιμένες. Οι αερομεταφορείς που ενδιαφέρονται για την ανωτέρω αεροπορική σύνδεση μπορούν να λάβουν τις πληροφορίες σχετικά με τον εν λόγω χρόνο χρήσης από το συντονιστή των αερολιμένων του Παρισιού.

Εμπορική πολιτική

Η εμπορία των πτήσεων πρέπει να πραγματοποιείται με ηλεκτρονικό σύστημα κράτησης θέσεων.

Συνέχεια της γραμμής:

Εκτός των περιπτώσεων ανωτέρας βίας ο αριθμός ακυρωμένων πτήσεων, για λόγους καταλογιζόμενους απ'ευθείας στον αερομεταφορέα, δεν είναι δυνατόν να υπερβαίνει ανά περίοδο αεροπλοΐας ΙΑΤΑ, το 3 % του αριθμού προβλεπόμενων πτήσεων. Επιπλέον, ο αερομεταφορέας δεν επιτρέπεται να διακόψει την εκτέλεση των πτήσεων παρά μόνον εφόσον τηρηθεί εξάμηνη προθεσμία προειδοποίησης.

Γνωστοποιείται στους κοινοτικούς αερομεταφορείς ότι εκμετάλλευση εν αγνοία των υποχρεώσεων παροχής δημόσιας υπηρεσίας είναι δυνατό να επιφέρει διοικητικές και/ή δικαστικές κυρώσεις.

3. Οι παρούσες υποχρεώσεις δημόσιας υπηρεσίας αντικαθιστούν από τις 11 Απριλίου 2002 τις υποχρεώσεις παροχής δημόσιας υπηρεσίας για τις τακτικές αεροπορικές γραμμές μεταξύ Agen (La Garenne) και Παρισιού (Orly), που δημοσιεύθηκαν στην Επίσημη Εφημερίδα των Ευρωπαϊκών Κοινοτήτων C 331 της 19ης Νοεμβρίου 1999.